KLASA: 034-05/24-01/100

URBROJ: 711-02-01/06-2024-2

Zagreb, 11. srpnja 2024.

**SILVIA BUTTIGNONI**

Ravnateljica Natura Histrica- Javne ustanove za upravljanje

zaštićenim dijelovima prirode na području Županije Istarske

**Predmet: mišljenje na zahtjev obveznice Silvie Buttignoni,**

- daje se

Povjerenstvo za odlučivanje o sukobu interesa (dalje: Povjerenstvo) dana 02. srpnja 2024. godine zaprimilo je zahtjev za davanjem mišljenja koji je podnijela obveznica Silvia Buttignoni, ravnateljica Natura Histrica- Javne ustanove za upravljanje zaštićenim dijelovima prirode na području Županije Istarske.

U zahtjevu obveznica postavlja upit je li zaposlenik Javne ustanove u kojoj obnaša dužnost ravnateljice, a koji radi na poslovima čuvara prirode 1. vrste-lovočuvara, u sukobu interesa sa Javnom ustanovom „Natura Histrica“. Nadalje navodi da imenovani u Javnoj ustanovi Natura Histrica između ostalog provodi program zaštite divljači za Javnu ustanovu, kontrolu uvjeta zaštite prirode nad svim lovačkim društvima koji djeluju na području Istarske županije zato što Javna ustanova Natura Histrica upravlja ne samo zaštićenim područjima već i zaštićenim vrstama i staništima koji nemaju prostorno ograničenje, brojčano stanje lovne divljači u lovištima organizira i provodi lovne aktivnosti u zaštićenim područjima te kontrolira provedbu lovno-gospodarskih osnova. Također ističe da imenovani izvan radnog vremena i bez suglasnosti ustanove, radi za obrt svog oca koji za lovačka društva izrađuje i provodi lovno-gospodarske osnove, kao stručna osoba za isto.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 55. sjednici održanoj 11. srpnja 2024. godine obveznici daje mišljenje, kako slijedi:

U konkretnome slučaju obveznica nije u dvojbi u pogledu sukoba interesa u kojem bi se sama našla, već postavlja upit vezano za osobu koja je zaposlenik ustanove koja upravlja zaštićenim područjem prirode te navedeni istodobno radi za obrt svoga oca.

Nadalje, iz zahtjeva za mišljenje ne proizlazi da bi postojao bilo kakav odnos povezanosti obveznice s tim zaposlenikom.

Povjerenstvo prvenstveno ističe da je člankom 3. ZSSI-a decidirano propisano tko su obveznici navedenog Zakona. S obzirom da se u konkretnom slučaju upit odnosi na djelatnika ustanove, možebitni sukob interesa navedenog se ne može sagledavati s aspekta ZSSI-a niti je Povjerenstvo nadležno o odlučivati o istom, jer se u konkretnom slučaju ne radi o obvezniku čiji status proizlazi iz članka 3. ZSSI-a. Slijedom navedenog, obveznici se ukazuje da prava djelatnika ustanove treba sagledavati s aspekta zakona kojima se uređuju prava zaposlenika u toj javnoj ustanovi odnosno posebnih propisa kao i Etičkog kodeksa koji se primjenjuje na djelatnike navedene javne ustanove.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznica Silvia Buttignoni, elektroničkom dostavom
2. Objava na internetskoj stranici Povjerenstva
3. Pismohrana